Zakharia - Aceh Bible - Old Testament / Zechariah-8\nTUHAN Nyang Mahakuasa geubri peusan nyoe ubak ulôn,\n2 "Ulôn meuheut that keuneuk Lôn tulông Yerusalem sabab Ulôn lumpah Lôn gaséh keu peunduduek disinan, dan sabab geunaséh Ulôn nyan, até Lôn seueum keu musoh-musoh banda nyan.\n3 Ulôn Lôn woe u Yerusalem, banda Ulôn nyang suci nyan. Yerusalem jituri lé gob sibagoe banda nyang seutia, dan Bukét TUHAN Nyang Mahakuasa teuhôi nan Bukét Suci.\n4 Lam padang banda Yerusalem, jiduek-duek lom abusyiek-abusyiek dan nék-nék inong nyang ka tuha that-that dan watée jijak-jak teupaksa jimeutungkat.\n5 Rot-rot nyang na lam banda peunoh lom deungon aneuëk-aneuëk manyak nyang teungoh ji meuén-meuén.\n6 Hainyan mungken mustahe nibak ureuëng-ureuëng nyang mantong udeb nibak bansa nyoe, teuma hana mustahe nibak Ulôn.\n7 Ulôn Lôn peuseulamat bansa Ulôn di nanggroe-nanggroe teumpat awaknyan ka teuangkot,\n8 dan Ulôn ba awaknyan lom di timu dan barat, akhéji awaknyan tinggai lom di Yerusalem. Awaknyan teuma jeuet keu umat Ulôn dan Ulôn jeuet keu Allah awaknyan. Ulôn Lôn peurintah awaknyan deungon seutia dan ade."\n9 TUHAN meufeureuman ubak umat Gobnyan, "Peukong kheueh até gata! Bak saát nyoe tadeungoe tutoe haba nyang ka lheueh geupeugah lé nabi-nabi bak watée keunaleung teupeuduek, keu teupeudong lom Baét Ulôn.\n10 Sigohlom masanyan hana nyang hase jisiwa teunaga manusia atawa beulatang, dan hana nyang meurasa aman nibak jipeukaru lé musoh. Ulôn ka Lôn pupok sidroe lamkawan ureuëng deungon nyang laén.\n11 Teuma bak saátnyoe ureuëng-ureuëng nyang mantong udeb nibak bansa nyoe Lôn peusaneut meubeda deungon nyang ilée.\n12 Awaknyan jitabu bijéh deungon damé. Bak-bak anggô awaknyan jimuboh, tanoh awaknyan jipeuteubit hase, dan ujeuen jitron deungon meulimpah ruwah. Bandum beureukat nyan Ulôn bri keu ureuëng-ureuëng nyang mantong udeb nibak bansa nyoe.\n13 He peunduduek Yehuda dan Israel! Yoh masa dilée, meunyoe na ureuëng-ureuëng aséng saléng jikutok, awaknyan jipeugah, 'Seumoga bala nyang rhot ateueh Yehuda dan Israel nyan pih rhot u ateueh gata!' Teuma Ulôn Lôn peuseulamat gata, dan bubena ureuëng-ureuëng aséng nyan jipeugah sabe keudroe-droe, 'Seumoga beureukat nyang geupeutron ateueh Yehuda dan Israel, atrapi beujitron ateueh droe gata!' Sababnyan peukong kheueh até gata dan bék kheueh teumakot!"\n14 TUHAN Nyang Mahakuasa meufeureuman, "Watée indatu gata jipeujeuet Ulôn sampoe beungéh, laju Ulôn cok peunutoih bahwa awaknyan harôh Ulôn huköm deungon leubeh brat. Ulôn hana Lôn ubah peue nyang ka Ulôn peuputôh nyan, dan teutab Ulôn laksana.\n15 Teuma bak saát nyoe Ulôn keuneuk bri beureukat keu peunduduek Yerusalem meunan cit keu peunduduek Yehuda. Lé sabab nyan, bék kheueh teumakot.\n16 Nyoe kheueh peurintah-peurintah nyang harôh gata peubuet: Meunyoe tameututoe, peugah kheueh nyang beutôi ubak sabe keudroe-droe gata. Tabri kheueh keuputosan nyang ade dan nyang teuba ubak damé.\n17 Bék kheueh tareuncana nyang jeuhet ubak sabe keudroe-droe gata. Bék kheueh meusumpah peuleusu. Ulôn banci keu nyang sulet dan keuhana adelan meunan cit ubak buet poh mupoh."\n18 TUHAN Nyang Mahakuasa geubri peusan nyoe ubak ulôn keu umat Gobnyan,\n19 "Puasa nyang jipeubuet bak buleuen nyang keu peuet, keu limong, keu tujoh, dan keu siploh nyan jeuet keu peurayaan-peurayaan nyang peunoh kegeumbiraan dan keuseunangan keu peunduduek Yehuda. Cinta kheueh ubak keubeunaran dan keudaméan!"\n20 TUHAN Nyang Mahakuasa meufeureuman, "Masa jih teuma teuka peunduduek nyang na lam banda-banda nyang laén jijak u Yerusalem.\n21 Peunduduek di banda nyang saboh jipeugah ubak peunduduek banda nyang laén, 'Jak geutanyoe tajak seumah TUHAN Nyang Mahakuasa dan talakée beureukat Gobnyan. Seutôt kheueh deungon kamoe!'\n22 Dan jai that-that bansa nyang teuga-teuga dan kha-kha jiteuka u Yerusalem keu jijak seumah Ulôn TUHAN Nyang Mahakuasa dan jilakée beureukat Ulôn.\n23 Bak uroe-uroe nyang lagée nyan na siploh droe ureuëng aséng jijak ubak sidroe ureuëng Yahudi dan jipeugah lagée nyoe, 'Kamoe meuheut that keuneuk na laba lagée gata; sabab na kamoe deungoe bahwa Po teu Allah geubri beureukat keu gata.' " TUHAN Nyang Mahakuasa ka geupeugah haba.